वैसे देखा जाए तो दुनिया भर में बाबा संस्कृति का पनपना कोई नई परिघटना नहीं है। दुनिया के विभिन्न हिस्सों और विभिन्न धर्मों में धर्म का उपयोग अपनी निजी महात्वाकांक्षा की पूर्ति के लिए किया जाता रहा है। लेकिन इस दिशा में मोटे तौर पर कम से कम दो मानस रहे हैं। यूरोप समेत पश्चिम की धारा और भारतीय उपमहाद्वीप की धारा। इनमें मौलिक अंतर रहा है। इस अंतर में हम सकारात्मक और नकारात्मक दोनों पक्षों को देख सकते हैं। पश्चिम के धार्मिक संगठनों में संगठन की प्रमुखता रही और चर्च ने पूरे यूरोप की ईसाइयत को एक समय में निर्देशित व नियंत्रित करने का काम किया। धर्म के इस संगठित रूप में आध्यात्मिकता का अभाव रहा है या यों कहें कि धीरे-धीरे संगठन के प्रबल होने से यह क्षीण होती गई। इसका परिणाम यह हुआ कि पश्चिम के अध्यात्म खोज रहे लोगों में भारत और खासकर सनातन-बौद्ध धर्मों के प्रति झुकाव बढ़ा। वे अपनी आध्यामिक भूख मिटाने के लिए पूरब की ओर चले आते रहे हैं। दूसरी ओर भारतीय धर्मों में आडम्बर और कर्मकांड बढ़ने से इसकी दिशा भी दुनिया की ओर हुई। बहुत-से ऐसे संत आधुनिक काल में भी पश्चिम में गए। हालांकि उनका मौलिक उद्देश्य यहां की अति आध्यात्मिकता और निवृत्तिमूलक स्वभाव के कारण वहां शुद्ध रूप से सांसारिक बन कर गया। ये संत-महात्मा वहां अपना धार्मिक- आध्यात्मिक प्रभाव कायम करने और इसका व्यापार करने लगे।